GeForce

**GeForce** er et varemerke innen grafikkprosessorer for PC, utviklet av Nvidia. De første GeForce-produktene ble designet og markedsført for toppsjiktet i spillmarkedet, men senere ble produktspekteret utvidet til å dekke hele grafikkmarkedet. Det er en direkte konkurrent til AMDs Radeon-serie i GPU-markedet.

## Navnets opprinnelse
Navnet "GeForce" stammer fra en konkurranse holdt av Nvidia i 1999. Konkurransen "Name That Chip" innbød publikum til å gi navn til etterfølgeren etter RIVA TNT2-grafikkortene. De mottok over 12000 forslag, og sju vinnere fikk hvert sitt RIVA TNT2 Ultra grafikkort som premie.

## Generasjoner
; GeForce 256 : Utgitt 31. august 1999. GeForce 256 (NV10) var den første grafikkbrikken for PC med maskinvarebasert transformasjon, lys og skyggelegging, selv om 3D-spill som utnyttet denne egenskapen ikke kom på markedet før senere. Opprinnelig kom GeForce 256-kort med SDRAM-minne og senere utgaver kom med raskere DDR-minne.

; GeForce2 : Utgitt april 2000. Den første utgaven av GeForce2 (NV15) var enda en høyytelsesbrikke. Nvidia gikk over til et design med *twin texture processor per pipeline (4x2)*, noe som doblet *texture fillrate per clock* sammenlignet med GeForce 256.  Senere utga Nvidia GeForce2 MX (NV11), som hadde samme egenskaper som GeForce 256 men til en brøkdel av prisen. MX ble populær i det nedre sjiktet av markedet og ble populær blant OEM PC-fabrikanter og selvbyggere.

; GeForce3 : Lansert i februar 2001. GeForce3 (NV20) introduserte DirectX 8.0 programmerbare pixel shaders i GeForce-familien.  Den hadde god generell ytelse og shader-støtte, noe som gjorde den populær blant entusiaster. En variant av GeForce3, *NV2A*, ble utviklet for spillekonsollen Microsoft Xbox.

; GeForce4 : Utgitt februar 2002. GeForce4 Ti (NV25) var mest en raffinert utgave av GeForce3. De største nyvinningene var bedre anti-aliasing, bedre minnehåndtering, en ekstra vertex shader og mindre størrelse på brikkene slik at klokkehastigheten kunne økes. Et annet familiemedlem var billigutgaven GeForce4 MX som var basert på GeForce2, men med noen få tillegg fra GeForce4 Ti.

; GeForce FX : Offisielt lansert i november 2002. GeForce FX (NV30) hadde en stor endring i arkitektur i forhold til sine forgjengere. GPU'en hadde ikke bare støtte for den nye *Shader Model 2*-spesifikasjonen, men kunne også prestere bra i eldre spill med DirectX 7 og 8. De første modellene led dog av svak flyttalls shader-prestasjon og mye varme slik at man behøvde plasskrevende kjøle-løsninger. Produkter i denne serien har modelnumre fra 5000, i og med at dette er den femte generasjonen GeForce. Nvidia markedsførte kortene som GeForce FX i stedet for GeForce 5.

; GeForce 6 Series : Utgitt i april 2004. GeForce 6 (NV40) la til støtte for Shader Model 3.0 til GeForce-familien, noe som forbedret den dårlige ytelsen til flyttalls-shaderen i forgjengeren. Den implementerte også high dynamic range imaging og introduserte SLI (Scalable Link Interface) og PureVideo-støtte. GeForce 6800 er en utgått modellserie og inkluderer blant annet 6800 GT, 6800 FX, 6800 og 6800 Ultra.

; GeForce 7 Series : Den sjuende generasjonen av GeForce (G70/NV47) ble lansert juni 2005. Designet var en forfinet versjon av GeForce 6, der de største forbedringene besto av bredere pipeline og høyere klokkefrekvens. GeForce 7 tilbyr også *transparency supersampling* og *transparency multisampling* anti-aliasing modi (TSAA og TMAA). Disse nye anti-aliasingmodusene ble senere også tatt med i GeForce 6-serien.

:En modifisert versjon av GeForce 7800GTX kalt RSX 'Reality Synthesizer' brukes som hoved-GPU i PlayStation 3 fra Sony.

; GeForce 8 : Lansert 8. november 2006. Den åttende generasjonen GeForce (opprinnelig G80) var den første GPU noensinne med full støtte for DirectX 10. Den var bygget på en helt ny arkitektur. Til å begynne med fantes kun 8800GTX. Først måneder etter dette kom GTS-versjonen, og det tok nesten seks måneder før det kom kort for mellomsjiktet og OEM-produsenter. Mindre brikkestørrelser og endringer i G80-designet fikk kodenavnet G92 og ble implementert i 8-serien med 8800GS, 8800GT og 8800GTS-512.

; GeForce 9 Series : Lansert 21. februar 2008. Ingen konkret informasjon om produktene var kjent, annet enn at det ble hevdet at denne neste generasjonen skulle ha nær 1 teraflops ytelse og GPU-kjerner bygget med 65nm-teknologi. Nvidia tonet ned betydningen av DirectX 10.1. Hittil er alle designene i 9-serien kun revisjoner av de nyeste produktene fra 8-serien. 9600GT bruker G94-arkitekturen, som skiller seg fra G92 ved at GPU'en har 64 stream-prosessorer. 9800GX2 bruker to G92 GPU'er slik som i nyere 8800-kort, i en dobbeltkonfigurasjon som likevel ikke krever mer enn ett PCI-Express 16x-spor. 9800GX2 har to separate 256-bit minnebusser, en for hver GPU med sitt 512MB minne, slik at det blir 1GB minne totalt på kortet. Det nyere 9800GTX har en singel G92 GPU, 256-bit databuss og 512MB GDDR3-minne.

; GeForce 200 Series : Basert på grafikkprossesoren GT200 som består av 1.4 milliarder transistorer, ble GTX 200-serien lansert 16. juni 2008. Denne tiende generasjonen av GeForce-serien gjenbruker Nvidias nummerering, men dropper det siste sifferet, og legger til GTX før tallene. Denne serien bruker den nye GT200-kjernen på 65nm. De første produktene var GeForce GTX 260 og den dyrere GeForce GTX 280.
; GeForce 400 Series : Lansert i 2010 og basert på Fermi arkitekturen (40nm). Introduserer støtte for DirectX 11 og OpenGL 4.6

; GeForce 500 Series : Lansert i 2010 og bruker Fermi arkitekturen.

; GeForce 600 Series : Gitt ut i 2012 og basert på Fermi og Kepler arkitekturene.

; GeForce 700 Series : Lansert i 2013 og basert på Fermi, Kepler og Maxwell arkitekturene.

; GeForce 900 Series : Først gitt ut i 2014 og basert på Maxwell arkitekturen (28nm). GeForce GTX 980 og 970 var de første i serien. Introduserer støtte for DirectX 12.

; GeForce 10 Series : Basert på Pascal arkitekturen (16nm/14nm) og lansert i 2016 med GeForce GTX 1080 og 1070.

; GeForce 16 Series : Først utgitt i 2019 og bruker Turing arkitekturen (12nm). Inkluderer kort som GeForce GTX 1660.

; GeForce 20 Series : Utgitt i 2018 med GeForce RTX 2080 og basert på Turing arkitekturen (12nm). Introduserer strålesporing og KI akselerering, i tillegg til DLSS. 

; GeForce 30 Series : Lansert i september 2020 og basert på Ampere arkitekturen (8nm). Det første kortet i serien var GeForce RTX 3080.

; GeForce 40 Series : Lansert i oktober 2022 med GeForce RTX 4090 og basert på Ada Lovelace arkitekturen (4nm).

; GeForce 50 Series : Lansert i januar 2025 med GeForce RTX 5090 og basert på Blackwell arkitekturen (4nm).

## Mobile brikkesett
Fra og med GeForce2, har Nvidia produsert grafikkbrikkesett for bærbare datamaskiner under varemerket GeForce Go. De fleste egenskapene som finnes i de stasjonære utgavene har funnet veien til de mobile versjonene, men disse GPUene er ikke like raske som brikkene beregnet på stasjonære datamaskiner. Den mobile versjonen av GeForce 8-serien ble kalt GeForce 8M.

## Navnekonvensjon
Etter utgivelsen av GTX 200-serien, bruker Nvidia-kortene et prefiks for å vise kategorien. Så langt er det kun GTX (Enthusiast) som er tatt i bruk. Det første sifferet i navnet til et kort representerer dets generasjon. Det andre og tredje sifferet viser ytelsen til kortet i forhold til andre i samme familie.

Tidligere ble det brukt en navnestandard som ligner den som er vist her:

*Dette skjemaet er bare overførbart til GeForce FX og nyere, men GeForce4 og tidligere kort, følger et lignende system.
*1: Suffiksene indikerer prestasjonsnivået, og de er her oppført i rekkefølge fra svakest til kraftigst.
*2: Prisnivået gjelder kun den nyeste generasjonen og er kun generelle priser.
*3: Shader amount sammenligner med den høyest mulige modellen i gjeldende generasjon.

## Fullskjerms videoavspilling
Gjennom audio- og videotilkoblinger lot fullskjermsfunksjonen brukerne minimere videoavspilleren i Windows, mens filmen fortsatte å spille i fullskjerm på en ekstern monitor. Men da GeForce 8 kom, var denne funksjonen fjernet.

## Referanser


## Eksterne lenker
* GeForce product page på Nvidias webside
* GeForce powered games på Nvidias webside